Esa Lindell (vas.) ja Sebastian Aho päättivät kautensa runkosarjaan. Mikael Granlund (oik.) jahtaa menestystä Minnesota Wildin riveissä pudotuspeleissä. Kuva: MAXIM SHIPENKOV

NHL:n runkosarja on saatu päätökseen ja kautensa päättäneet pelaajat ovat selvillä. Taalaliigasta vapautui useita suomalaispelaajia kevään MM-kisoihin. Kysymysmerkki on toistaiseksi se, ketkä lopulta saapuvat vahvistamaan Leijonia.

Pudonneissa joukkueissa pelasi myös entisiä kärppäpelureita, jotka ovat ainakin teoriassa tyrkyllä Leijoniin.

Esimerkiksi Carolina Hurricanesin Sebastian Aho olisi kovaa valuuttaa MM-kaukaloissa. Kärpissä Lauri Marjamäen luottopelaajaksi noussut Aho pelasi vahvan tulokaskauden NHL:ssä ja summasi tehopisteet 24+25.

Flordia Panthersin konkari Jussi Jokinen on niin ikään tuttu pelaaja takavuosien Kärpistä. Lukuisat arvokisat pelannut Jokinen on kärsinyt vammoista. Terveenä ollessaan Jokinen on saapunut poikkeuksetta vahvistamaan Leijonia.

Vancouver Canucksin Markus Granlund on myös kärsinyt loukkaantumisesta ja olisi ihme, jos hän pelaisi vielä tänä keväänä.

Yksi mielenkiintoisimmista asioista on se, tuleeko hurjan tulokaskauden pelannut Patrik Laine MM-jäille. Laineen tykki puhui Winnipeg Jetsin paidassa peräti 36 kertaa maalin arvoisesti. Syöttöpisteitä tulokashyökkääjä keräsi 28.

Floridan nuori tähti Aleksander Barkov olisi oiva lisä Leijonien sentteriosastolle. Hänkin on kuitenkin kärsinyt vammoista. 52 tehopistettä nakuttaneelta hyökkääjältä jäi runkosarjassa väliin 21 ottelua.

Philadelphia Flyersin kokenut Valtteri Filppula on potentiaalinen MM-pelaaja. Hän on jo väläyttänyt kiinnostustaan MM-kisoja kohtaan.

Puolustukselle olisi iso apu, jos hurjia peliminuutteja kauden mittaan urakoinut Buffalo Sabresin Rasmus Ristolainen tulisi MM-jäille.

Maalivahtipuolella vapautuneiden pelaajien listaan kuuluvat Dallas Starsin Antti Niemi ja Kari Lehtonen.

NHL-kautensa päättivät runkosarjaan suomalaisista myös Joel Armia (Winnipeg Jets), Teuvo Teräväinen (Carolina Hurricanes), Mikko Rantanen (Colorado Avalanche), Esa Lindell (Dallas Stars), Julius Honka (Dallas Stars) ja Teemu Pulkkinen (Arzona Coyotes).

Katso jääkiekon MM-kisojen otteluohjelma.